แห่ขายหวย2วันครึ่งแสนราย
ยอดลงทะเบียนผู้ค้าสลาก 2 วัน ทะลักเกินครึ่งแสน ลุ้นยอดจริง 3-7 ต.ค.นี้
17 ก.ย. 2558

ยอดลงทะเบียนผู้ค้าสลาก 2 วัน ทะลักเกินครึ่งแสน ลุ้นยอดจริง 3-7 ต.ค.นี้
พล.ต.ฉลองรัฐ นาคอาทิตย์ผู้อำนวยการสำนักงานสลากกินแบ่งรัฐบาล เปิดเผยว่า ขณะนี้ ยอดลงทะเบียนของประชาชนที่สนใจเข้าร่วมโครงการสั่งซื้อ-สั่งจองล่วงหน้าสลากฯ เกิน 5.24 หมื่นรายแล้ว เชื่อว่าทางสำนักงานสลากฯ สามารถพิมพ์สลากได้เพียงพอกับความต้องการอย่างแน่นอน 
ทั้งนี้ สำนักงานสลากฯ และธนาคารกรุงไทย ได้เตรียมความพร้อมของระบบที่จะให้ประชาชนที่ลงทะเบียนสำเร็จแล้ว ดำเนินการสั่งซื้อ-สั่งจองล่วงหน้าสลากฯ ระหว่างวันที่ 3-7 ต.ค.นี้ โดยต้องรอดูตัวเลขการพิมพ์สลากอีกครั้งว่ามีจำนวนเท่าใด เนื่องจากตัวเลขดังกล่าวจะรับรู้เมื่อประชาชนทำการสั่งซื้อ-สั่งจอง ผ่านธนาคารกรุงไทยเรียบร้อยแล้ว โดยที่ผ่านมาได้มีการซักซ้อมเป็นอย่างดี เชื่อว่าจะไม่มีปัญหาอย่างแน่นอน
ทั้งนี้ เชื่อว่าการเข้ามาลงทะเบียนของประชาชนครั้งนี้ มีทั้งรายเก่าและรายใหม่ที่ต้องการได้รับสลากไปจำหน่ายโดยตรงจากสำนักงานสลากฯ ตามจำนวนและตามความสามารถในการจำหน่ายของตัวเอง ขั้นต่ำ 5 เล่ม แต่ไม่เกิน 50 เล่ม แต่คงต้องประเมินอีกครั้งว่าเป็นเพียงการลงทะเบียนเพื่อจองสิทธิหรือไม่ 
“อยากเตือนประชาชนที่สนใจ หากไม่มีความชำนาญหรือไม่มั่นใจว่าจะขายสลากหมดก็ต้องประเมินให้ดี เพราะสลากมีอายุสั้น เมื่อขายไม่หมดจะส่งผลให้เกิดการขาดทุนได้” ผู้อำนวยการสำนักงานสลากฯ กล่าว
พล.ต.ฉลองรัฐ กล่าวว่า บรรยากาศซื้อขายสลากที่ผ่านมามีราคาขายเกินใบละ 80 บาท เนื่องจากการออกรางวัลเลขหน้า 3 ตัว ทำให้ประชาชนและผู้ค้าสลากมีความต้องการสลากมากขึ้น ส่งผลให้ราคาสลากบางพื้นที่ขายเกินราคา เชื่อว่าอีกพักหนึ่งของการออกรางวัลเลขหน้า 3 ตัว ราคาสลากจะกลับเข้าสู่ภาวะปกติ  
ขณะนี้สำนักงานสลากฯ ได้ประสานตำรวจเพื่อดำเนินการตามกฎหมายที่กำหนดไว้ หากพบการขายเกินราคาจะได้รับโทษตามมาตรา 44 โทษจำคุกไม่เกิน 1 เดือน หรือปรับไม่เกิน 1 หมื่นบาท หรือทั้งจำทั้งปรับ ตำรวจสามารถจับกุมผู้กระทำความผิดได้วันละ 60 ราย